Nvn ist niht mere min gedinge
Nvn ist niht mere min gedinge·
wan das si ist gewaltig min·
bi gewalte sol genade sin·
vf den trost ich ie noch singe·
genade dú sol uberkomen
grossen gewalt dvrch miltekeit·
genade zimt wol bi richeit·
ir tvgende sint so vollekomen·
das dvrch reht mir ir gewaldes sol fromen·

Swer so steten dienest kvnde·
des ich mih doch troͤsten sol·
dem gelvnge lihte wol·
ze ivngest er mit vberwnde·
das sende leit das nahen gat·
das wirt lachen vnd spil·
sin truren gat zefreuden vil·
in einer stvnde so wirt es rât·
das man zehen iar gedienet hat·

Swer so langes bîten schildet·
der hat sichs niht wol bedaht·
nah rúwe so hat es wnne braht·
truren sich mit freuden gildet·
dem der [so] wol biten kan·
das er mit zúhten mac vertragen·
sin leit vnd nah genaden klagen·
der wirt vil lihte ein selig man·
das ist der trost den ich noch han·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse